
CĒSU PILSĒTAS IEDZĪVOTĀJU PADOME
Protokols nr. 7/26
Sēdes sākums: 2026. gada 14. oktobrī, plkst. 18.04
Norises vieta: attālināti, tiešsaistes videokonferences rīkā MS Teams
Sēdes vadītāja: padomes priekšsēdētāja Tatjana Bernharde
Protokolētāja: padomes sekretāre Jana Kivleniece
Sēdē piedalās: Iedzīvotāju padomes locekļi: Tatjana Bernharde, Oksana Zariņa-Jarohoviča, Kristīne Pujāte, Jana Kivleniece, Liesma Lasmane, Everita Lukss, Jānis Andersons, Ramona Čunkure (pievienojās sēdes laikā), Edmunds Jansons (pievienojās sēdes laikā) – ir kvorums, jo 9 no 9.
Citi: nav 
Sēdes ierakstīšana: sēdes gaita ierakstīta un transkribēta protokola sagatavošanai.
Sēdes darba kārtība:
1. Sēdes atklāšana un darba kārtības apstiprināšana.
1. Izmaiņas padomes sastāvā; priekšsēdētāja vietnieka un sekretāra ievēlēšana.
1. Finansējuma izlietojums, tostarp  26. novembra foruma organizēšanai.
1. Apkaimju tikšanās.
1. Citi jautājumi.
1. Sēdes slēgšana.
1. Sēdes atklāšana
Padomes priekšsēdētāja Tatjana Bernharde atklāja sēdi un iepazīstināja ar darba kārtību. Iebildumi pret darba kārtību netika izteikti.
2. Izmaiņas padomes sastāvā; vietnieka un sekretāra ievēlēšana
2.1. Jaunie padomes locekļi
Ar sevi iepazīstināja jaunie padomes locekļi Liesma Lasmane, Everita Lukss un Jānis Andersons, kā arī padomes locekle Jana Kivleniece. Jaunie padomes locekļi pauda vēlmi labāk izprast padomes darbu un savu iespējamo ieguldījumu tajā.
Tatjana Bernharde informēja par iemesliem, kādēļ iepriekšējie padomes locekļi pārtraukuši darbību padomē (dzīvesvietas maiņa, noslodze darbā, nogurums), un aicināja aktīvi izmantot padomes WhatsApp čatu ideju apmaiņai. Tatjana Bernharde norādīja, ka priekšsēdētāja amata jautājumu var pārskatīt, ja kāds no padomes locekļiem vēlas to uzņemties.
Rezultāts: Informācija pieņemta zināšanai.
2.2. Priekšsēdētāja vietnieka ievēlēšana
Jaunie padomes locekļi Everita Lukss un Jānis Andersons ierosināja, ka amatus sākotnēji vajadzētu uzņemties esošajiem padomes locekļiem. Ramona Čunkure atteicās kandidēt noslodzes dēļ. Oksana Zariņa-Jarohoviča piekrita kandidēt.
Balsojums notika atklāti, balsis ierakstot sēdes čatā.
Pieņemts lēmums ievēlēt Oksanu Zariņu-Jarohoviču par Cēsu pilsētas iedzīvotāju padomes priekšsēdētāja vietnieci.
balsis par – 8 (T. Bernharde, J. Kivleniece, K. Auniņa, J. Andersons, E. Lukss, L. Lasmane, R. Čunkure, E.Jansons), pret – 0, atturas – 1 (O. Zariņa-Jarohoviča)
2.3. Sekretāra ievēlēšana
Tatjana Bernharde informēja, ka sekretāra pienākumi ir galvenokārt lietvedības rakstura: sēžu protokolu sagatavošana un nosūtīšana Komunikācijas un klientu servisa pārvaldei publicēšanai, saziņa un ielūgumu izsūtīšana. Protokolu sagatavošanu atvieglo sēžu ierakstīšana un transkribēšana. Kristīne Pujāte atteicās kandidēt. Jānis Andersons izvirzīja Janas Kivlenieces kandidatūru, un viņa piekrita kandidēt.
Pieņemts lēmums ievēlēt Janu Kivlenieci par Cēsu pilsētas iedzīvotāju padomes sekretāri.
balsis par – 8 (T. Bernharde, J. Andersons, K. Pujāte, E. Lukss, R. Čunkure, L. Lasmane, O. Zariņa-Jarohoviča, E.Jansons), pret – 0, atturas – 1 (J. Kivleniece)
3. Finansējuma izlietojums, tai skaitā forums 26. novembrī
3.1. Piešķirtais finansējums soliņiem un velostatīviem
Tatjana Bernharde informēja, ka Sociālo, veselības un sabiedrības iesaistes jautājumu komiteja 2026. gada 24. septembrī piešķīra finansējumu līdz 7 747 EUR piecu soliņu un piecu velostatīvu uzstādīšanai.
Cenu aptaujā noskaidrots, ka Rožu laukumā paredzētā apaļā soliņa izmaksas sākotnēji plānoto 500 EUR vietā varētu sasniegt 2 500–5 000 EUR. Nekustamā īpašuma pārvalde gaida piedāvājumus un apkopos to rezultātus.
Jānis Andersons, kuram ir pieredze kokapstrādē, piedāvāja izvērtēt soliņu specifikāciju un izmaksas. Tatjana Bernharde nosūtīs viņam specifikāciju un, ja nepieciešams, organizēs tikšanos ar Nekustamā īpašuma pārvaldes pārstāvjiem, lai nodrošinātu lietderīgu finansējuma izlietojumu un samērīgas izmaksas.
3.2. Nesadalītais finansējums un tā pārcelšana
Padomei 2026. gadā vēl nesadalīts finansējums ir 15 253 EUR. Liesma Lasmane informēja, ka saskaņā ar pašvaldības galvenās ekonomistes viedokli neizlietotais finansējums uz nākamo gadu netiek pārcelts; izņēmums iespējams, ja projekts reāli iesākts šajā gadā, taču avansa maksājums tikai finansējuma izlietošanai nav pieļaujams. Liesma Lasmane arī norādīja, ka nolikums neparedz finansējuma novirzīšanu citām padomēm. Tatjana Bernharde norādīja, ka iniciatīvu finansēšanas programmas nolikuma 6.7. punkts paredz neizmantotā finansējuma pārdali ar komitejas lēmumu, un pauda viedokli, ka jautājums par finansējuma pārcelšanu ir deputātu kompetencē.
Jānis Andersons un Edmunds Jansons norādīja, ka finansējums jāizlieto racionāli un līdz gada beigām ir reāli paspējami galvenokārt standartizēti risinājumi, kuriem nav nepieciešama būvniecības iecere vai komunikāciju pievilkšana.
3.3. Priekšlikumi atlikuma izlietojumam
1. Āra galda tenisa galdi pie skolām (Bērzainē, pie Cēsu Valsts ģimnāzijas), kur pulcējas bērni (Everita Lukss, Jana Kivleniece). Jāpārbauda, vai tas nepārklājas ar bērnu balsojumā atbalstīto iniciatīvu, ko finansē pašvaldība.
1. Ziemassvētku noformējums, kas ir salīdzinoši ātri iegādājams un uzstādāms (Ramona Čunkure). Ramona Čunkure aicināja vides elementu izvietojumu plānot stratēģiski vairāku gadu periodam, aptverot dažādas apkaimes.
1. Standartizēti ārtelpas elementi un sertificēts sporta inventārs bērniem un jauniešiem (Edmunds Jansons).
1. Rotaļu elementu atjaunošana Maija parkā (Liesma Lasmane). Nekustamā īpašuma pārvalde iepriekš norādījusi, ka tam paredzēti pašvaldības līdzekļi.
1. Pergolas projektēšana Maija parkā; nepieciešama būvniecības iecere, tāpēc 2026. gadā īstenošana maz ticama (Tatjana Bernharde).
1. Civilās aizsardzības un ārkārtas situāciju apmācības iedzīvotājiem (Liesma Lasmane, Jana Kivleniece, Ramona Čunkure).
1. Afišu drukāšana iedzīvotāju informēšanai (Liesma Lasmane).
Tatjana Bernharde aicināja papildu priekšlikumus ievietot čatā, un apņēmās noskaidrot Nekustamā īpašuma pārvaldē un pie izpilddirektores, kuras idejas ir īstenojamas, nepārklājoties ar pašvaldības iecerēm.
3.4. Velosipēdu remonta stends
Jānis Andersons ierosināja uzstādīt publiski pieejamu velosipēdu remonta stendu (darbarīki un pumpis, bez elektrības pieslēguma). Everita Lukss ierosināja uzstādīt divus vai trīs stendus dažādās pilsētas daļās gar veloceliņiem. Liesma Lasmane informēja, ka gatava stenda cena varētu būt 5 000–6 000 EUR. Jānis Andersons noskaidros vietējā ražotāja cenu. Jana Kivleniece ierosināja stendu izvietot videonovērotā vietā. Liesma Lasmane iebilda pret telefonu uzlādes iespējas apvienošanu ar remonta stendu, jo līdzīga vieta jau iepriekš tikusi izdemolēta; Jana Kivleniece tam piekrita. Telefonu uzlādes vietu jauniešiem nolemts izvērtēt atsevišķi.
Pieņemts lēmums atbalstīt iniciatīvu par velosipēdu remonta stenda (stendu) iegādi un uzstādīšanu Cēsu pilsētā, paredzot finansējumu līdz 6 000 EUR no padomei 2026. gadā pieejamā finansējuma. Izmaksas, skaitu un uzstādīšanas vietas precizēt līdz iniciatīvas iesniegšanai komitejā.
balsis par – 7 (T. Bernharde, J. Andersons, K. Pujāte, E. Lukss, J. Kivlen, L. Lasmane, O. Zariņa-Jarohoviča), pret – 0, atturas – 1 (E.Jansons,  R. Čunkure)
3.5. Forums 26. novembrī
Apspriesta foruma programma (prezentācijas slaidā piedāvātā ideja). Padomes locekļi vienojās:
1. forums paredzēts novada iedzīvotāju padomju locekļiem, nevis plašai sabiedrībai (Ramona Čunkure, Edmunds Jansons);
1. pieredzes daļa notiks darbā grupās pa 4–5 padomēm, katrai grupai prezentējot kopsavilkumu; tiks apspriesti gan veiksmes stāsti, gan šķēršļi;
1. Edmunds Jansons ierosināja tēmas par padomju kopīgo nākotnes redzējumu un iedzīvotāju iesaistes iespējām, kā arī iepazīstināt ar portālu “Manas Cēsis” sadaļā “Cits”;
1. Liesma Lasmane norādīja, ka Palasta un Vaļņu ielas ieceres attiecas tikai uz Cēsīm. Nolemts aptaujāt citas padomes par interesi; ja interese nav, Attīstības pārvaldes pārstāvi aicināt atsevišķi uz Cēsu padomi, iespējams, attālināti;
1. civilās aizsardzības speciālists piekritis piedalīties un informēt par krīzes bankomātiem, degvielas uzpildes iespējām, patvertnēm un informācijas saņemšanu. Everita Lukss ierosināja vēlāk organizēt atsevišķu pasākumu Cēsu iedzīvotājiem;
1. Tatjana Bernharde ierosināja padomju iepazīšanās aktivitāti “Novada puzle”;
1. forumā paredzētas uzkodas;
1. Edmunds Jansons piedāvāja būt foruma vadītājs un moderators;
1. ielūgumus un komunikāciju sagatavos Tatjana Bernharde, Jana Kivleniece un Oksana Zariņa-Jarohoviča; precizēts plāns tiks ievietots čatā papildinājumiem.
Tatjana Bernharde informēja, ka foruma iniciatīvas pieteikumam komitejā nepieciešams nosaukums, apraksts, mērķis, rezultāti, vieta un termiņš, izmaksu apraksts un atbildīgā persona (iniciatīvu finansēšanas programmas nolikuma 13. punkts). Priekšlikumus nosaukumam un aprakstam padomes locekļi iesniegs čatā.
Rezultāts: Foruma koncepcija un programma atbalstīta. Lēmums par foruma iniciatīvas finansējumu līdz 1000eiro: 
balsis par – 7 (T. Bernharde, J. Andersons, K. Pujāte, E. Lukss, J. Kivlen, L. Lasmane, O. Zariņa-Jarohoviča), pret – 0, atturas – 1 (E.Jansons,  R. Čunkure)
4. Apkaimju tikšanās
Apkaimju tikšanās mērķis ir uzklausīt iedzīvotājus: kas viņiem patīk, ko viņi vēlētos un kas būtu jāmaina. Liesma Lasmane ierosināja afišās iekļaut virzošus jautājumus, lai iedzīvotāji varētu sagatavoties. Iedzīvotājus paredzēts informēt ar afišām veikalos un citās publiskās vietās, ar paziņojumiem pastkastītēs un pie mājām, sociālajos tīklos un cesis.lv. Jāvienojas par to, kā fiksēt iedzīvotāju ierosinājumus. Tikšanās vēlams rīkot pēc iespējas tuvāk dzīvesvietām.
Tikšanās izmaksām pieejams iepriekš atbalstītais finansējums: moderatoram līdz 200 EUR un uzkodām līdz 100 EUR vienai tikšanās reizei. Izdevumus apliecina ar čeku, kurā norādīts preču daudzums.
Padomes locekļi vienojās:
1. līdz 15. novembrim rīkot divas tikšanās: Bērzainē un Cēsu Valsts ģimnāzijas / Leona Paegles ielas apkaimē;
1. tikšanos Bērzainē apsvērt 5. novembrī (ceturtdienā). Atbildīgā ir Everita Lukss, kura atradīs piemērotu vietu (pagalms vai telpa). Jānis Andersons bez maksas nodrošinās telti;
1. datumus saskaņot čatā aptaujā līdz šīs nedēļas beigām. Katrā tikšanās reizē piedalās vismaz 3–4 padomes locekļi.
Ramona Čunkure vērsa uzmanību, ka padomes locekļiem nav pieļaujams maksāt par pakalpojumiem un jānovērš interešu konflikta risks. Tatjana Bernharde paskaidroja, ka atlīdzība padomes locekļiem netiek maksāta; atlīdzināmi var būt tikai pamatoti, ar čeku apliecināti izdevumi.
5. Citi jautājumi
1. Iepriekšējās sēdes (29.09.2026., protokols nr. 6/26) protokols ievietots čatā. Iebildumi nav saņemti, un protokols nosūtīts publicēšanai.
1. Nākamā sēde: Tatjana Bernharde ierosināja par nākamo tikšanos uzskatīt 26. novembra forumu un sēdi rīkot decembrī. Jānis Andersons un Edmunds Jansons ierosināja sanākt ātrāk, lai paspētu īstenot iniciatīvas. Vienojās, ka nepieciešamības gadījumā (finansējuma lēmumiem) tiks sasaukta sēde, datumu saskaņojot čatā un ievērojot paziņošanas termiņu (5 darba dienas). Starplaikā iespējamas neformālas darba sanāksmes. Nākamās sēdes datums: 2026.gada oktobra beigās.
1. Tatjana Bernharde informēja, ka 1. decembrī plānota Cēsu novada padomes tikšanās ar domes priekšsēdētāju.
1. Tatjana Bernharde norādīja, ka iedzīvotāju padomes informācija pašvaldības tīmekļa vietnē ir grūti atrodama. Komunikācijas un klientu servisa pārvalde informējusi, ka padomju komunikāciju neveic, tāpēc padomei jāveido sava komunikācija, piemēram, sadaļa sociālajos tīklos. Liesma Lasmane uzdeva jautājumu par to, kas šādu sadaļu uzturēs.
1. Tatjana Bernharde atradīs iepriekšējo iedzīvotāju aptauju datus, lai tos varētu izmantot.
6. Sēdes slēgšana
Sēde slēgta plkst. 19.47.
Uzdevumi
	Uzdevums
	Atbildīgais
	Termiņš

	Nosūtīt Jānim Andersonam soliņu specifikāciju; noskaidrot cenu aptaujas rezultātus par soliņiem Nekustamā īpašuma pārvaldē
	T. Bernharde, J. Andersons
	līdz 21.10.2026

	Noskaidrot velosipēdu remonta stenda cenas un uzstādīšanas izmaksas
	J. Andersons
	līdz 21.10.2026

	Noskaidrot Nekustamā īpašuma pārvaldē un pie izpilddirektores, kuras no ierosinātajām iecerēm ir īstenojamas 2026. gadā (āra galda teniss, Ziemassvētku noformējums, standartizēti ārtelpas elementi, uzstādīšanas vietas)
	T. Bernharde
	līdz 21.10.2026

	Iesniegt čatā priekšlikumus foruma nosaukumam un iniciatīvas aprakstam
	Visi padomes locekļi
	16.10.2026

	Precizēt foruma plānu un nosūtīt to čatā; sagatavot ielūgumus un komunikāciju
	T. Bernharde, J. Kivleniece, O. Zariņa-Jarohoviča
	līdz 28.10.2026

	Sagatavot un iesniegt iniciatīvu pieteikumus komitejai (forums, velosipēdu remonta stends)
	T. Bernharde
	līdz 21.10.2026

	Noskaidrot civilās aizsardzības apmācību vadītāju kontaktus un ievietot čatā
	J. Kivleniece
	līdz 24.10.2026

	Atrast tikšanās vietu Bērzainē un vienoties par 5. novembra tikšanos
	E. Lukss
	līdz 24.10.2026

	Izveidot čatā aptauju par apkaimju tikšanās datumiem
	J. Kivleniece
	17.10.2026

	Atrast iepriekšējo iedzīvotāju aptauju datus
	T. Bernharde (sazinoties ar A. Sīlīti)
	29.10.2026

	Noskaidrot afišu drukāšanas iespējas un izmaksas
	O.Zariņa-Jarohoviča
	29.10.2026


Sēdes vadītāja: Tatjana Bernharde
Protokolētāja: Jana Kivleniece

